
На основу члана 12. Закона о министарствима („Службени гласник РС“, број 128/20, 116/22 и 92/2023-др.закон) и Закључка о усвајању Смерница за укључивање организација цивилног друштва у радне групе за израду предлога докумената јавних политика и нацрта, односно предлога прописа („Службени гласник РС“, бр. 8/20 и 107/21), Министарство за људска и мањинска права и друштвени дијалог у сарадњи са Министарством заштите животне средине упућује
Ј А В Н И  П О З И В
организацијама цивилног друштва за подношење кандидатуре за чланство у Радној групи за израду нацрта Закона о климатским променама
I  ПРЕДМЕТ ЈАВНОГ ПОЗИВА   

Област климатских промена уређена је Законом о климатским променама („Службени гласник РС“, бр. 26/2021) и пратећим подзаконским актима. Усвајањем овог закона Република Србија је по први пут законодавно уредила правни оквир за издавање дозвола за емисију гасова са ефектом стаклене баште, прилагођавање на измењене климатске услове, успостављање система мониторинга, извештавања, верификације и акредитације, као и за доношење стратешких докумената у области климатских промена.
Досадашња примена Закона о климатским променама, као и развој међународног и европског правног оквира у области климатских промена, указали су на потребу за доношењем новог Закона о климатским променама, ради даљег унапређења система управљања климатским променама и усклађивања националног законодавства са преузетим међународним обавезама и правним тековинама Европске уније, укључујући измене донете у оквиру Европског зеленог договора и законодавног пакета „Fit for 55“.
У том циљу, Министарство заштите животне средине планирало је формирање Радне групе за израду Нацрта закона о климатским променама, коју ће чинити представници органа државне управе, других надлежних органа и организација, привреде, организација цивилног друштва и других заинтересованих страна. Главни задатак чланова Радне групе је активно учешће у припреми Нацрта закона, разматрање предложених законских решења, давање предлога и мишљења, као и пружање стручног доприноса у свим фазама израде Нацрта закона.
Предмет овог јавног позива је избор представника организација цивилног друштва за учешће у Радној групи за израду Нацрта закона о климатским променама (у даљем тексту: Радна група).

II ЦИЉ, ОБЛАСТИ И ПРАВО УЧЕШЋА НА ЈАВНОМ ПОЗИВУ
1. Циљ овог јавног позива је да се кроз јаван и транспарентан процес изврши избор до 3 (три) организације цивилног друштва чији ће представници бити предложени за именовање министру заштите животне средине за чланство у Радној групи за израду нацрта Закона о климатским променама.
 2. Јавни позив намењен је организацијама цивилног друштва које делују у области климатских промена.
3. Право учешћа на Јавном позиву имају удружења и друге организације цивилног друштва основане и регистроване у складу са прописима Републике Србије, које су уписaне у рeгистaр нajмaњe пет година прe oбjaвљивaњa oвoг jaвнoг пoзивa и актом о оснивању имају утврђене циљеве у области климатских промена. 
4. Представници које организација предлаже за кандидате за члана и заменика члана у радној групи не смеју бити функционери или државни службеници, односно ангажовани у органу јавне управе.
III КРИТЕРИЈУМИ
Оргaнизaциjе цивилнoг друштвa које се кандидују морају испуњавати следеће критеријуме:
1. да поседују пројектно искуство и експертизу у области климатских промена (ЦИЉ, ОБЛАСТИ И ПРАВО УЧЕШЋА НА ЈАВНОМ ПОЗИВУ), у последњих 5 (пет) година;

2. пожељно је да поседују искуство у координацији, комуникацији и сарадњи са другим организацијама цивилног друштва, односно чланице су мреже или друге асоцијације организација цивилног друштва;

3. пожељно је да поседују претходно искуство у раду радних група и других радних и саветодавних тела које формирају органи државне и покрајинске управе и локалне самоуправе.[footnoteRef:1]  [1:  Критеријуми 2. и 3. означени као „пожељно“ нису елиминационог карактера, већ ће се додатно вредновати у процесу селекције.] 



Неће се разматрати: непотпуне пријаве (пријаве које не садрже сву потребну документацију); неблаговремене пријаве (пријаве које не пристигну у предвиђеном року); пријаве поднете супротно одредбама датим у условима учешћа на јавном позиву; пријаве које садрже друге недостатке због којих није могуће вредновање према задатим критеријумима.
IV ДОКУМЕНТАЦИЈА КОЈА СЕ ДОСТАВЉА
Oрганизације цивилног друштва дужне су да доставе следеће доказе:
· Попуњен Пријавни формулар (Анекс 1 – Пријавни формулар), 
· Попуњен образац о реализованим пројектима у области наведенoj у тачки II Јавног позива (ЦИЉ, ОБЛАСТИ И ПРАВО УЧЕШЋА НА ЈАВНОМ ПОЗИВУ), у последњих 5 (пет) година (Анекс 2 – Образац о реализованим пројектима);   
· Попуњен образац о публикацијама (анализе, истраживања и сл.) које је организација објавила у области наведенoj у тачки II Јавног позива (ЦИЉ, ОБЛАСТИ И ПРАВО УЧЕШЋА НА ЈАВНОМ ПОЗИВУ), у последњих 5 (пет) година (Анекс 3 – Образац о објављеним публикацијама);
· Изјаву о прихватању кандидатуре и одсуству сукоба интереса да представници које организација предлаже за кандидата за члана и заменика члана у Радној групи нису функционери или државни службеници у органу државне управе, служби Владе или јавној агенцији, односно функционери или службеници у органу аутономне покрајине или јединице локалне самоуправе, односно ангажовани у органу јавне управе, потписану од стране оба кандидата  (Анекс 4 – Изјава о прихватању кандидатуре и одсуству сукоба интереса);
· Пожељно је доставити доказ о чланству у мрежи или другој асоцијацији организација цивилног друштва (уговор, меморандум о сарадњи, потврда мреже или друге асоцијације односно референцу која документује чланство);
· Пожељно је доставити доказ о искуству у раду радних група и других радних и саветодавних тела, које формирају органи јавне управе (списак радних тела, затим навести назив државног органа који је основао, као и годину оснивања, пожељно је доставити копијама решења/одлука о именовању).
Вредновање и рангирање пристиглих пријава вршиће се у складу са наведеним критеријумима на следећи начин: 

1. Организација поседује пројектно искуство у области дефинисанoj тачком II Јавног позива у последњих 5 (пет) година.

·  3 бода по реализованом пројекту/програму уколико је организација носилац  пројекта
·  2 бода по реализованом пројекту уколико је организација партнер на пројекту/програму.

2. Организација поседује експертизу у виду објављених публикација у области дефинисанoj тачком II Јавног позива, у последњих 5 (пет) година.

· 2 бода по објављеној публикацији

3. Организација је чланица мреже или друге асоцијације организација цивилног друштва.

· 2 бода уколико је организација чланица мреже или друге асоцијације организација цивилног друштва

4. Организација поседује искуство у раду радних група и других радних и саветодавних тела.

· 2  бода уколико организација поседује искуство у раду радних група и других радних и саветодавних тела 

V РОК И НАЧИН ПОДНОШЕЊА ПРИЈАВЕ
Рoк зa пoднoшeњe пријава траје од 3. августа до 24. августа 2026. године. 
Заинтересоване организације цивилног друштва дужне су да своје пријаве заједно са припадајућом документацијом из тачке IV Јавног позива (ДОКУМЕНТАЦИЈА КОЈА СЕ ДОСТАВЉА) у назначеном року доставе искључиво електронским путем на е-mail адресу: javni.poziv@minljmpdd.gov.rs сa нaпoмeнoм: „Кандидатура за избор организација цивилног друштва за чланство у Радној групи за израду нацрта Закона о климатским променама“.  

VI ПОСТУПАК ИЗБОРА
За потребе припреме и спровођења поступка избора, као и самог Јавног позива, образована је Комисија за избор представника организација цивилног друштва за чланство у Радној групи за израду нацрта Закона о климатским променама,  која је састављена од представника Министарства заштите животне средине и Министарства за људска и мањинска права и друштвени дијалог.   
Образована Комисија дужна је да најкасније у року од 30 дана од дана истека рока за подношење пријава донесе Предлог представника организација цивилног друштва за чланство у Радној групи за израду нацрта Закона о климатским променама (у даљем тексту: Предлог представника организација цивилног друштва). Предлог представника организација цивилног друштва и Јавни позив, биће објављен на званичним интернет страницама Министарства за људска и мањинска права и друштвени дијалог и Министарства заштите животне средине и достављен подносиоцима пријава на Јавни позив електронским путем.  
Именовање изабраних чланова извршиће министар заштите животне средине.
Евентуална питања око поступка подношења пријава могу се упутити на е-mail адресу: javni.poziv@minljmpdd.gov.rs или на број телефона: 011/311 38-95.
VI ДОДАТНЕ ИНФОРМАЦИЈЕ
1. Министарство за људска и мањинска права и друштвени дијалог и Министарство заштите животне средине нису у могућности да изабраним представницима организација цивилног друштва обезбеде накнаду за рад нити да сносе трошкове њиховог доласка и одласка са састанака Радне групе.
2. Учешћем на Јавном позиву подносиоци кандидатуре пристају да се подаци које достављају у оквиру својих пријава обрађују искључиво за потребе процеса избора предвиђеног овим позивом.

Потребни обрасци, као и додатне информације за њихово попуњавање налазе се у оквиру следећих докумената:
1. Анекс 1 – Пријавни формулар,
2. Анекс 2 – Образац о реализованим пројектима,
3. Анекс 3 – Образац о објављеним публикацијама,
4. Анекс 4 – Изјава о прихватању кандидатуре и одсуству сукоба интереса. 

